Document ID: /roh_data/filtered/fineweb-2-filterrobots_roh.jsonl.gz/47602

Cun la midada da la lescha da las scolas medias ha il chantun dapli pussaivladads da dar impuls per la scolaziun. Uschia èsi pussaivel da promover las linguas minoritaras grischunas cun ina cunvegna da prestaziun, di Hans-Peter Märchy da l’Uffizi per la furmaziun media-superiura.
Maturitad bilingua model grischun
Per far la maturitad bilingua rumantsch-tudestg model grischun sto ina scola porscher rumantsch sco lingua primara cun sis lecziuns l’emna. En pli sto ella porscher in auter rom u istorgia, geografia u biologia era per rumantsch sco purschida inversa. Il chantun paja per classa alura ina pauschala da 39’000 francs e betg sco usità tenor scolar e scolara.
Guardar nua dar impuls
Il mument discuteschia il chantun cun tut las scolas medias. Alura possia el guardar, nua ch’impuls sajan pussaivels, di Märchy. La finanziaziun d’ina purschida sco la maturitad bilingua rumantsch-tudestga cun in rom invers per rumantsch, pia per exempel istorgia, saja garantida, n’emporta betg quants scolars che vulan profitar da la purschida.
RTR actualitad 08:00